Mikkel Dencker (DF), 2008-01-17:
Tirsdag i sidste uge førstebehandlede vi her i Folketinget lovforslag nr. L 32, og det var et lovforslag, hvor jeg på vegne af Dansk Folkeparti udtrykte en vis bekymring, fordi det netop var et lovforslag, der gik ind og forskubbede balancen mellem private og offentlige virksomheder, som udbød den samme vare til borgerne.
Sidste tirsdag handlede det om, at de private busvognmænd fremover skal til at betale dieselafgift af den dieselolie, som de bruger som brændstof til deres busser, når de kører og transporterer passagerer, som har løst billet til deres busser.
Samtidig kan DSB få lov til at køre videre med deres dieseltog uden at skulle betale en dieselafgift af den dieselolie, som togene bruger som brændstof.
Det står meget klart for Dansk Folkeparti og ligger os stærkt på sinde, at vi ikke gør noget, som forringer konkurrencevilkårene for de private virksomheder, som ligger i direkte konkurrence med offentlige myndigheder og offentlige virksomheder.
Derfor er vores indstilling da også overvejende positiv til intentionerne i lovforslaget, nemlig at skabe nogle lige vilkår mellem private og offentlige udbydere af den principielt samme ydelse, sådan at prisdannelsen kan være så tæt på hinanden som muligt.
Jeg vil dog ikke udelukke, at der med lovforslaget her også opstår nogle problemer, således som de andre ordførere allerede har gjort opmærksom på i nogle korte bemærkninger, også Socialdemokratiets ordfører i sit ordførerindlæg.
Det er faktisk også et af de problemer, der kredses meget om i høringssvarene til lovforslaget her, nemlig at de offentlige myndigheder, der bliver berørt af indførelse af lønsumsafgift for de her virksomheder, ikke ved, om de vil blive kompenseret i tilstrækkeligt omfang.
Så det synes jeg er en ret løs ende og en mangel ved lovforslaget, at der ikke findes nogen kompensationsordning endnu.
Så vil jeg også tage fat på noget, der også bliver rejst i nogle af høringssvarene, nemlig at indførelsen af det her lovforslag vil give incitament til, at offentlige myndigheder laver egenproduktion i stedet for at købe ydelser hos underleverandører ude i byen - det kan være hos private såvel som andre offentlige myndigheder.
Jeg troede netop, at regeringen synes, at outsourcing, som det hedder på moderne dansk, eller udlicitering, kunne være fornuftigt i visse sammenhænge.
Og det er da også noget, som vi i Dansk Folkeparti synes kan være fornuftigt at bruge nogle gange, men her synes jeg netop, at man lægger op til det modsatte, nemlig at man laver egenproduktion frem for at købe ude i byen.
Det lægges der nemlig op til, i og med at egenproduktion fortsat vil være fritaget for lønsumsafgift, mens den tilsvarende ydelse, man kan købe ude i byen, vil være omfattet af lønsumsafgiften.
Det synes jeg er en lidt uheldig konsekvens.
Noget, som jeg synes mangler lidt i lovforslaget, er en rubrik, der hedder: økonomiske konsekvenser for borgerne.
Der er så fint sat et skema op, hvor der står, hvad konsekvenserne er for det offentlige, for stat, region og kommuner, både økonomisk og administrativt, og der står også, at lovforslaget ikke har nogen administrative konsekvenser for borgerne.
Det håber jeg skatteministeren vil svare os på, enten i dag eller i løbet af udvalgsarbejdet. Så jeg vil konkluderende sige, at vi har en overvejende positiv indstilling til intentionerne i lovforslaget, men vi synes også, at der er nogle løse ender, og at der er nogle svar på nogle spørgsmål, som vi mangler at få.